करगिल युद्ध ने शांति प्रक्रिया पटरी से उतारी : शरीफ  
शरीफ ने कहा है कि वह दिन दूर नहीं, जब 1999   के करगिल अभियान की जांच के लिए एक आयोग का गठन किया जाएगा।
पाकिस्तान के पूर्व प्रधानमंत्री नवाज शरीफ ने कहा है कि वह दिन दूर नहीं, जब 1999 के करगिल अभियान की जांच के लिए एक आयोग का गठन किया जाएगा।  शरीफ ने कहा कि उन्होंने उस वर्ष अपने भारतीय समकक्ष के साथ जो शांति प्रक्रिया शुरू की थी कि उसे करगिल अभियान से झटका लगा था।  मुख्य विपक्षी पार्टी पीएमल एन के अध्यक्ष शरीफ ने कहा, मैं भारतीयों की सराहना करता हूं, जिन्होंने करगिल घटना की जांच की। क्या मुझे उन लोगों की सराहना करनी चाहिए जिन्होंने पाकिस्तान में एक जांच तक इजाजत नहीं दी? वह दिन आएगा जब एक आयोग इस बात का पता लगाएगा कि यह अभियान किसने और क्यों शुरू किया था, ताकि भविष्य में इस तरह की घटना से बचा जा सके।  उन्होंने इस बात पर अफसोस जताया कि भारत के तत्कालीन प्रधानमंत्री अटल बिहारी वाजपेयी को लाहौर बुलाने वाली शांति प्रक्रिया करगिल संघर्ष के चलते पटरी से उतर गई।